PROKAL.CO, KABIASAAN nang kada baik, tapi dianggap asyik biasanya ngalih dibuang. Nang kaya kalakuan Idrak - ngaran incaan haja lah - nang katuju banar mahitipi babinian mandi. Nang apakah nang ada di pikiran Idrak, satiap hari, saban baisukan wan kamarian Idrak bacarian babinian nang mandi di batang sungai kampungnya.
Harian itu bangaran rihatan sungai lagi dalam, kada ada ai babinian nang wani mandian di batang soalnya takutan hanyut. Babinian banyak nang mamilih mandi di rumahnya masing-masing.
Kabujuran di higa rumah Idrak ada kontrakan nang didiami babinian bujang nang bungas. Babaya mandangar suara banyu tanda ada nang rihatan manyiram awak, bapikir ai Idrak mancari luang gasan mahitip.
Idrak malihat ada luang. Babaya ditiringnya bujur-bujur, sakalinya dasar bujur babini bungas rihatan mandi.
Arai banar Idrak soalnya hajatnya handak mahitip babini higa rumahnya nang bungas mandi talaksana jua. Titik ai banyu liur Idrak maniring lewat lubang halus. Asa langka banar, soalnya biasanya nang dihintipnya babinian tuha haja balaluan ai Idrak baniat marakam pakai HP-nya. Badadas ai Idrak maambil HP di kantong salawarnya.
Hanyar haja Idrak maarahkan kamira HP-nya ka luang wadah inya mahintip gasan marakam, bakajutan suara HP sing nyaringan. Rupanya ada nang manilpun Idrak. Sekalinya saking gatar-gatar handak marakam babini bungas mandi, Idrak kada ingat lagi maubah tanda panggilan masuk.
Awalnya kada tahu dihintip Idrak, gara-gara suara HP habis ai babini nang rihatan mandi tahu. Langsung ai diambilkan banyu sagayungan, disiramkan ka Idrak.
“Ni nah, taguk haja banyu sagayungan. Kabiasaan lah mahintip urang mandi,” babini nang dihintip Idrak hamuk. (rin)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn